K o m u n i k é

Vláda Slovenskej republiky na svojom zasadnutí dňa .... 2004 prerokovala a zobrala na vedomie Správu o makroekonomickom prostredí a vývoji verejných financií SR za 1. polrok 2004 a predikciu do konca roka 2004. Materiál vypracovalo MF SR v súlade s Plánom legislatívnych úloh vlády na rok 2004. Predložené výsledky sú aktualizáciou správy vypracovanej MF SR v apríli 2004. 
Správa hodnotí posledný makroekonomický vývoj a vývoj relevantných fiškálnych parametrov. V nadväznosti na skutočný vývoj a očakávané zmeny vo vnútorných a vonkajších podmienkach aktualizuje odhady makroekonomického a fiškálneho vývoja do konca roka 2004. Výsledky analýz a prognóz vyhodnocuje  z hľadiska možných rizík plnenia rozpočtu v roku 2004, a tým aj rizík pre zámery vlády v postupnej  konsolidácii verejných financií v strednodobom horizonte. Podľa predbežných odhadov, vychádzajúcich z vývoja za 1. polrok 2004, sa dá usúdiť, že deficit verejných financií v roku 2004 by mohol za istých predpokladov dosiahnuť úroveň 3,85% HDP. Znamená to,  že by nemalo byť ohrozené naplnenie hlavného fiškálneho zámeru vlády pre rok 2004  udržať deficit verejných financií  na úrovni 3,9% HDP. Týmto sa potvrdzujú závery správy MF SR predloženej na rokovanie vlády v apríli 2004.